D.Mikutienė reikalauja atlikti auditą

Lietuvos Respublikos Seimo Sveikatos reikalų komiteto pirmininkę D.Mikutienę neramina periodiškai gaunama informacija dėl Privalomojo sveikatos draudimo fondo ir kitų valstybės lėšų naudojimo bei galimų kitų pažeidimų Vilniaus miesto Greitosios medicinos pagalbos stotyje. Tokio pobūdžio informacija yra dažnai minima tiek žiniasklaidoje, tiek apie tai kalba ir patys Greitosios medicinos pagalbos stoties darbuotojai. Esant tokios ydingos praktikos atgarsiams, į minėtus klausimus turėtų atsakingai reaguoti Greitosios medicininės pagalbos stoties steigėjas - savivaldybė. 

Todėl, siekiant objektyviau įvertinti Vilniaus Greitosios medicinos pagalbos stoties lėšų naudojimo tinkamumą, skaidrumą ir kitas keliamas pastarųjų metų stoties veiklos problemas, D. Mikutienė kreipėsi į Vilniaus miesto savivaldybės merą, kad nedelsiant būtų atliktas Greitosios medicinos pagalbos stoties finansinės - ūkinės veiklos auditas.

Taip pat Komiteto pirmininkė kreipėsi į Vilniaus teritorinę ligonių kasą ir paprašė pateikti Komitetui informaciją apie Vilniaus miesto Greitosios medicinos pagalbos stoties teikiamų paslaugų apmokėjimą 2004-2005 metais, šių lėšų naudojimą ir Vilniaus teritorinės ligonių kasos atliktus šios sveikatos priežiūros įstaigos Privalomojo sveikatos draudimo fondo lėšų naudojimo patikrinimus 2004-2005 metais bei šių patikrinimų rezultatus.

Sveikatos reikalų komiteto pirmininkė pasipiktino savavališkais VšĮ Greitosios medicinos pagalbos stoties direktoriaus R. Šagždavičiaus veiksmais, vienašališkai nustatant ligonio pervežimo reanimobiliu paslaugos įkainį. Operatyviai sureagavus D.Mikutienei, minėtas direktoriaus įsakymas nuo 2005 m. spalio 11 d. yra atšauktas. 

“Ūkio subjektai turi tarpusavyje nutarti dėl abiems pusėms priimtiniausių sąlygų teisės aktų nustatyta tvarka. Direktoriaus R. Šagždavičiaus nesuderinti, vienašališki įsakymai, prieštaraujantys asmens sveikatos priežiūros paslaugų teikimo principams, sukūrė įtampą tarp apskrities sveikatos priežiūros įstaigų”, - teigė D.Mikutiene.

